Imtella' Settembru 25, 2020 - Aġġornata 25 Ta' Settembru, 2020 6:10pm L-Aġenzija Infrastructure Malta qalet li l-tlesta l-bini ta' Vjal Santa Luċija u fi tmiem il-ġimgħa se tiftaħ għall-vetturi l-karreġġjata lejn in-naħa ta' isfel tal-pajjiż. Il-karreġġjata fid-direzzjoni opposta se tinfetaħ fil-ġimgħat li ġejjin. Fi żjara fuq il-lant tax-xogħol, il-Ministru għall-Infrastruttura, Ian Borg, qal li sal-aħħar tas-sena se jitlestew minn kollox il-proġetti tal-Junction tal-Marsa u l-mini taħt ir-roundabout ta' Santa Luċija. Tlesta l-bini mill-ġdid ta' Vjal Santa Luċija – jew kif inhi magħrufa l-aktar: it-Telgħa tal-Addolorata – li hi t-triq bejn il-flyovers il-ġodda tal-proġett tal-Junction tal-Marsa u l-mini ġodda li qed jinbnew taħt ir-roundabout ta' Santa Luċija. It-triq twessgħet biex tinkludi passaġġ pedonali u għaċ-ċiklisti. Il-Perit Raphael Abdilla mill-Aġenzija Infrastructure Malta qal li 70% tal-proġett ta' Santa Luċija hu lest. "Dan il-weekend se nkunu qegħdin niftħu Vjal Santa Luċija southbound jiġifieri telgħin min-naħa tal-Marsa u neżlin 'l isfel. Pass importanti se jkun is-sliproad – l-aħħar waħda li ġiet iffurmata – lejn tal-Barrani maġenb Ħal Tarxien jiġifieri issa se nkunu nistgħu nerġġgħu nużaw ir-rotta li tinżel mal-islip road qisek sejjer lejn il-Marsa," qal il-Perit Raphael Abdilla. Il-Ministru għall-Infrastruttura, Ian Borg, qal li bil-proġetti ta' Santa Luċija u tal-Junction tal-Marsa se jinħoloq kuritur dirett għan-naħa ta' isfel ta' Malta u bil-kontra. "Ma nistax ma nkunx kburi illi sal-aħħar tas-sena se nkunu tajna żewġ proġetti kbar – l-ikbar proġetti li qatt rajna fit-toroq tagħna – il-Marsa Junction u l-mini ta' Santa Luċija li kienu msemmijin għal ħafna snin però konna aħna li issa wettaqniehom," qal il-Ministru Ian Borg. Il-proġett ta' Santa Luċija qed isir b'investiment ta' €20 miljun. Is-Segretarju Parlamentari, Stefan Zrinzo Azzopardi, qal li €18 miljun minnhom huma fondi Ewropej. "Dan huwa wieħed mill-ikbar investimenti li saru fl-infrastruttura fin-naħa ta' isfel ta' Malta li żgur se jkun qed ibiddel il-kwalità tal-ħajja tan-nies u l-flow tat-traffiku li jfisser mhux biss iktar effiċjenza fis-sistema traffiku imma wkoll tnaqqis fl-emissjonijiet li hi waħda mill-miri li rridu nilħqu wkoll," qal is-Segretarju Parlamentari Stefan Zrinzo Azzopardi. Bħal fil-proġett tal-Junction tal-Marsa, l-asfalt li intuża għal Vjal Santa Luċija hu magħmul minn materjal iktar b'saħħtu u li jiflaħ aktar għat-tibdil fit-temperatura.